SIM มั่นใจปีนี้รายได้เข้าเป้า 1.3 หมื่นลบ.เพิ่มสินค้า-อัดโปรฯดันยอดขาย
SIM มั่นใจปีนี้รายได้เข้าเป้า 1.3 หมื่นลบ.เพิ่มสินค้า-อัดโปรฯดันยอดขาย
30 มิ.ย. 2558

นายธนานันท์ วิไลลักษณ์ กรรมการผู้จัดการ บริษัท สามารถไอโบบาย จำกัด (มหาชน) หรือ SIM เปิดเผยว่า ในปีนี้บริษัทมั่นใจรายได้จะเติบโตได้ตามเป้าหมายที่วางไว้ที่ 1.3 หมื่นล้านบาท จากปีก่อนมีรายได้อยู่ 1.24 หมื่นล้านบาท เนื่องจากมั่นใจว่าช่วงครึ่งปีหลังจะมียอดขายเติบโตมากกว่าครึ่งปีแรก โดยบริษัทตั้งเป้ายอดขายทั้งปี 58 อยู่ที 4 ล้านเครื่อง ทั้งนี้ในครึ่งปีหลังเน้นออกสินค้าใหม่เพิ่มอีก 7-8 ตัว ซึ่งเป็นเครื่องนวัตกรรมใหม่ๆ เข้ามา และมีฟังก์ชั่นเสริม ได้แก่ กล้อง 3 มิติ และอื่นๆอีก
ล่าสุด ไอโมบาย ได้เปิดตัวโทรศัพท์มือถุอรุ่นใหม่เป็นสมาร์ทโฟน รุ่น IQZ , IQX Pro2 และ IQ Big2 โดยมีฟังก์ชั่นที่ดีที่สุดในขณะนี้ ราคาเริ่มต้น 4,990 บาท , 6,900 บาท และ 9,900 บาท นอกจากนี้ยังมีโปรโมชั่นแพคเกจ”โทรและอินเตอร์เน็ตฟรีสุดคุ้มจากทุกเครือข่าย” ไม่ว่าจะเป็นเครือข่าย True Move H , DTAC, My3GX และ AIS ซึ่งไอโมบาย ได้ทำโปรโมชั่นร่วมกับทุกเครือข่าย
ทั้งนี้ บริษัทจะใช้งบการตลาดกว่า 100 ล้านบาทในไตรมาส 3/58 เพื่อกระตุ้นกำลังซื้อของประชาชน โดยมองว่าน่าจะเห็นสัญญาณกำลังซื้อของผู้บริโภคที่ดีขึ้น ประกอบกับบริษัทออกโปรโมชั่นแรง โดยสินค้าในครึ่งปีหลังที่ออกมาใหม่จะตอบโจทย์ความต้องการของคนกรุงเทพมากขึ้นจากที่ผ่านมาบริษัทมีสัดส่วนของผู้บริโภคในต่างจังหวัดมากกว่าคนกรุงเทพ